Α.Π.Σ. Ζάκυνθος

Ιστορία

Η ομάδα ιδρύθηκε ύστερα από συγχώνευση δυο άλλων σωματείων, του Απόλλωνα και του Αχιλλέα, το 1969. Στο σήμα της ομάδας, ωστόσο, αναγράφεται η παλαιότερη ημερομηνία του 1961, που αναφέρεται στην ίδρυση ενός εκ των δύο ιδρυτικών συλλόγων.
Πρώτη μεγάλη επιτυχία του συλλόγου ήρθε τις περιόδους 1972-73 και 1974-75, όταν η ομάδα κατέκτησε το πρωτάθλημα της Ε.Π.Σ. Ηλείας-Ζακύνθου και έλαβε μέρος στα μπαράζ ανόδου στη Β' Εθνική τερματίζοντας όμως και τις 2 φορές 2η στον όμιλο, χάνοντας την άνοδο από Σύρο και Εθνικό Αστέρα αντίστοιχα.
Τα χρόνια που ακολούθησαν η Ζάκυνθος έκανε κάποιες συμμετοχές στην "Εθνική Ερασιτεχνική", που ήταν τότε η 3η εθνική κατηγορία. Το 1982 υποβιβάστηκε στο νεοϊδρυθέν πρωτάθλημα της 4ης κατηγορίας και φτάνοντας ως την 2η θέση του ομίλου της το 1986 πίσω από τον Παναργεικό. Ωστόσο, στην συνέχεια, ο σύλλογος βίωσε κάποιες μέτριες
σεζόν πελαγοδρομώντας μεταξύ της Δ' Εθνικής και των Τοπικών πρωταθλημάτων ώσπου να καταφέρει ύστερα από το 1997 να σταθεροποιηθεί στις εθνικές κατηγορίες.  

Το 2006 η ομάδα πήρε την άνοδο για πρώτη φορά στην ιστορία της στην επαγγελματική Γ' Εθνική και συνεπώς την ακόλουθη περίοδο 2006-2007 αγωνίστηκε για πρώτη της φορά στην 3η τη τάξει εθνική κατηγορία χωρίς ωστόσο να καταφέρνει να παραμείνει αφού τερμάτισε στην τελευταία θέση του ομίλου της και επέστρεψε στο Ερασιτεχνικό Πρωτάθλημα.
Την επόμενη χρονιά η Ζάκυνθος πήρε εκ νέου το πρωτάθλημα στον όμιλό της στη Δ' Εθνική και πέτυχε αμέσως την επάνοδό της πετυχαίνοντας μάλιστα την ακόλουθη χρονιά την παραμονή της στην Γ' Εθνική όπου συνέχισε να αγωνίζεται ανελλιπώς ως το 2013. Σημείωση την περίοδο 2008-2009 η Ζάκυνθος έφτασε μια ανάσα από τους 8 του κυπέλλου Έλλάδος όταν και αποκλείστηκε στην παράταση από την ομάδα του Πανθρακικού, ενώ σημαντικότερη στιγμή στο πρωτάθλημα για τον σύλλογο αυτό το διάστημα ήταν η 3η θέση στο Νότιο όμιλο και η συμμετοχή στα μπαράζ ανόδου τη σεζόν 2011-2012.
Την αγωνιστική περίοδο 2012-2013 θα πραγματοποιηθεί τελικά το όνειρο της ανόδου στην Β' Εθνική. Αν και η Ζάκυνθος τέρματισε μόλις στην 7η θέση εξαιτίας της αναδιάρθρωσης των κατηγοριών και της αδυναμίας συμμετοχής ορισμένων συλλόγων στην πιο πάνω κατηγορία , η ομάδα κλήθηκε να καλύψει μια από τος διαθέσιμες κενές θέσεις που δημιουργήθηκαν.Στη Β΄ Εθνική αγωνίστηκε για τρείς συνεχόμενες περιόδους μέχρι και την περίοδο 2015-16 που κατετάγη 15η και υποβιβάσθηκε στη Γ΄ Εθνική στην οποία όμως δε δήλωσε συμμετοχή καθώς διεκδίκησε δικαστικά την παραμονή της ομάδας στη Β΄ Εθνική στη θέση του 14ου Πανελευσινιακού χωρίς να το επιτύχει

Ζάκυνθος 1961

Την περίοδο 2016-17 ο σύλλογος δεν αγωνίστηκε ουσιαστικά πουθενά, αλλά υπήρξε συμφωνία για συνεργασία / συγχώνευση με τον «Ζακυνθιακό ΑΟΠ» που κατέκτησε το πρωτάθλημα  στην Α' ΕΠΣ Ζακύνθου, και προβιβάστηκε στη Γ' Εθνική . Το καλοκαίρι του 2017 ολοκληρώθηκε και η μετονομασία του Ζακυνθιακού σε Α.Π.Σ. Ζάκυνθος 1961 με σκοπό να αποτελέσει τη συνέχεια του ιστορικού ΑΠΣ Ζάκυνθος.

Έδρα

Έδρα του Α.Π.Σ. Ζάκυνθος είναι το Δ.Α.Κ. Ζακύνθου. Το Δ.Α.Κ. Ζακύνθου χτίστηκε το 1958 και από τότε αποτελεί έδρα της ομάδας.
Το 2008-2009 έγιναν επισκευές στο γήπεδο και έτσι ο Α.Π.Σ. Ζάκυνθος χρησιμοποίησε σαν έδρα για μία αγωνιστική περίοδο το Ενωσιακό Γήπεδο Ζακύνθου. Από τη σεζόν 2009-2010 η ομάδα χρησιμοποιεί και πάλι το Δημοτικό στάδιο σαν έδρα της.
Το Δ.Α.Κ. Ζακύνθου έχει φυσικό τάπητα και χωρητικότητα 2.500 θέσεων.
Η μεγαλύτερη προσέλευση φιλάθλων στην νεότερη ιστορία που έχει καταγραφεί είναι 4.000 στο παιχνίδι Ζάκυνθος-Ρόδος 0-0 το 2006 και 4000 Ζάκυνθος-Παναχαική 3-2, στις 18 Απριλίου 2010.

Τίτλοι

18 Κύπελλα Ε.Π.Σ. Ζακύνθου:
1988, 1989, 1990, 1991, 1992, 1993, 1994,

1995, 1996, 1997, 1998, 1999, 2000, 2002, 2003, 2004, 2005, 2006, 2008
4 Πρωταθλήματα Ε.Π.Σ. Ζακύνθου:1993, 1995,1997, 2017
2 Πρωταθλήματα Δ' Εθνικής:2006, 2008